Citroën Xsara

Εξέλιξη και παρουσίαση

Το Xsara εξελίχθηκε με βάση την πλατφόρμα του προκατόχου Citroën ZX, αλλά με ριζικά διαφορετική αισθητική και σημαντικές αναβαθμίσεις στον τομέα της ασφάλειας. Στα πλαίσια της πολιτικής της χρήσης κοινών μηχανικών μερών, καθώς και κοινών εγκαταστάσεων σχεδιασμού και παραγωγής του Ομίλου PSA, το ίδιο σασί χρησιμοποιήθηκε και στο Peugeot 306, που είχε λανσαριστεί το 1993. 
Οι πρώτες επίσημες πληροφορίες σχετικά με το νέο μοντέλο, δόθηκαν στη δημοσιότητα στις 10 Ιουλίου 1997. Τελικώς, το Xsara παρουσιάστηκε στις 9 Σεπτεμβρίου 1997, στο Σαλόνι Αυτοκινήτου της Φρανκφούρτης, ως ο αντικαταστάτης του Citroën ZX, αρχικά μόνο σε 5-πορτη έκδοση hatchback, υπό την ονομασία Xsara Βerline. Ωστόσο, η παραγωγή του είχε ξεκινήσει από τον Αύγουστο και αμέσως μετά την παρουσίασή του, στις 11 Σεπτεμβρίου 1997, λανσαρίστηκε στη Γαλλία και στη Γερμανία και πολύ σύντομα και στα άλλα κράτη - για παράδειγμα, στο Ηνωμένο Βασίλειο οι πωλήσεις ξεκίνησαν στις 1 Noεμβρίου.
Τον Ιανουάριο του 1998, λανσαρίστηκε το 3-πορτο Xsara Coupé και τον Μάρτιο το Xsara Break (station wagon) ή Xsara Estate σε κάποια κράτη. Επιπλέον, τόσο το 5-πορτο hatchback, όσο και το Break, προσέφεραν και μια εκδοχή δύο καυσίμων / «bi-fuel» με βενζίνη και υγραέριο (LPG).

Κοσμητικές αλλαγές

Τον Σεπτέμβριο του 2000, η σειρά υπέστη μια μικρή ανανέωση. Το Xsara απέκτησε νέα γρίλια με μεγάλες «δοκούς» και εμφανώς μεγαλύτερους προβολείς, από πολυπρισματικά κάτοπτρα, οι οποίοι παρέπεμπαν άμεσα στο τότε πρωτοεμφανιζόμενο Citroën C5 πρώτης γενιάς, και είχαν 20% καλύτερη απόδοση από τους προηγούμενους. Επίσης, η ανάρτηση ενισχύθηκε και έγινε πιο σκληρή, για βελτίωση της οδικής συμπεριφοράς, του ελέγχου κατά την οδήγηση και κατ' αποτέλεσμα της ενεργητικής ασφάλειας. Στα πλαίσια αυτής της βελτίωσης, οι προηγουμένως έξτρα ζάντες των 15 ιντσών έγιναν στάνταρ. Παράλληλα, στο εσωτερικό υπήρξαν βελτιωτικές αλλαγές, με εμφανέστερη το νέο τιμόνι και τα νέα, υψηλότερης ποιότητας πλαστικά στο ταμπλό, ενώ τότε προστέθηκαν και πλευρικοί αερόσακοι κεφαλής, καθώς και νέες ενισχύσεις στο αμάξωμα. Το έξτρα σύστημα δορυφορικής πλοήγησης επεκτάθηκε πλέον σε όλες τις εκδόσεις του μοντέλου, κάτι πολύ σπάνιο για μικρομεσαίο μοντέλο της κατηγορίας C την τότε εποχή (σημείωση: προηγουμένως υπήρχε μόνο στη σπάνια έκδοση Xsara Auto PC).

Αντικατάσταση του Xsara

Tο Xsara hatchback (3-πορτο και 5-πορτο) παρέμεινε στις ευρωπαϊκές αγορές έως το τελευταίο τρίμηνο του 2004, οπότε και αντικαταστάθηκε από το Citroën C4 πρώτης γενιάς, αν και η έκδοση Xsara Break (station wagon) διατηρήθηκε στην παραγωγή έως τον Μάιο του 2006.
Μια εκδοχή του Xsara συνεχίζει να παράγεται μέχρι σήμερα στην Κίνα, ως προϊόν της κοινοπραξίας Dongfeng Peugeot-Citroën Automobile, μια κοινοπραξία της κινεζικής Dongfeng με τον Όμιλο PSA.

Το Xsara στην Ελλάδα

Αν και το Citroën Xsara δεν μπόρεσε ποτέ να «εκθρονίσει» τα αντίπαλα μοντέλα του γερμανικού κατεστημένου, ωστόσο γνώρισε μεγάλη απήχηση στην Ελλάδα και ήταν σταθερά μέσα στην πρώτη 10-άδα της μικρομεσαίας κατηγορίας C, σε όλα τα έτη παραγωγής του. Σχεδόν όλα όσα κυκλοφόρησαν, έφεραν τους βενζινοκινητήρες 1.4 και 1.6 λίτρων. Αντιθέτως, οι σπορ εκδόσεις 2.0 λίτρων βενζίνης VTR και VTS περιορίστηκαν σε έναν πολύ μικρό κύκλο φανατικών οπαδών της εταιρείας, η έκδοση 1.8 λίτρων βενζίνης (1997 - 2000) δεν προσέλκυσε το ενδιαφέρον του κοινού, ενώ οι εκδόσεις diesel δεν εισήχθησαν ποτέ επισήμως στη χώρα.
Παρά την ηλικία του, εξακολουθεί να διατηρεί υψηλή δημοτικότητα και αξιοπιστία, καθώς ακόμα και σήμερα αρκετά αντίτυπα εξακολουθούν να κυκλοφορούν στους δρόμους, ενώ υπήρξε ιδιαίτερα δημοφιλές και στην Ελληνική Αστυνομία, όπως και στις Αστυνομίες αρκετών επιπλέον χωρών της Ευρωπαϊκής Ένωσης.

Αγωνιστικές επιτυχίες

Το Xsara αποτέλεσε, επίσης, και τη βάση για ένα από τα πιο επιτυχημένα αυτοκίνητα ράλι των τελευταίων δεκαετιών. Ο Σεμπαστιάν Λεμπ στο τιμόνι της αγωνιστικής έκδοσης Xsara WRC κατέκτησε τρεις συνεχόμενους τίτλους οδηγών στο Παγκόσμιο Πρωτάθλημα Ράλλυ, το 2004, 2005 και 2006. Παράλληλα, η Citroën κατέκτησε τα πρωταθλήματα κατασκευαστών του 2004 και του 2005.
Με το διάδοχο μοντέλο Citroën C4 WRC μάλιστα, ο Σεμπαστιάν Λεμπ κατέκτησε τέσσερις ακόμα συνεχόμενους τίτλους οδηγών το 2007, 2008, 2009 και 2010, φτάνοντας έτσι τους 7 συνεχόμενους, ενώ η Citroën κατέκτησε τα πρωταθλήματα κατασκευαστών του 2008, του 2009 και του 2010.